Igehirdetések kegyelemről, szeretetről és a gyülekezeti egységről IV.
A lelkészi szolgálat és a hozzá való jó viszonyulás
1Kor 4,1-21
Lekció: Ez 34,11-16; Zsolt 23,1-6
Gondolom, mindannyian hallottátok már azt a házépítésről szóló anekdotát, mely szerint a munkások csak az építés végén, az állványzat lebontása után vették észre, hogy elfelejtettek lépcsőt építeni a házon belül. Ez a munka alatt nem jelentett gondot, hiszen az állványzaton jártak és keltek. Na de utána!
Ez a kis történet emlékeztet minket arra, hogy milyen veszélyes rosszul építkezni. Ugyanis a végeredménnyel nemcsak az a baj, hogy használhatatlan, hanem az is, hogy mielőtt a jóba belefognánk, a régit először le kell bontani.
Hasonló volt Pál helyzete Korinthusban. Lelki téren a gyülekezet sok rossz falat épített, amiket először le kellett rombolni, és csak ezután lehet elkezdeni a jót felépíteni. Ez volt a helyzet a lelkészekkel való viszonyulással is. Kialakult egy helytelen viszonyulás az igehirdetőkhöz: Pált, Pétert vagy Apollóst magasztalták, akik pedig nem velük egy véleményen voltak, azokat lenézték. Ezt a lelki romhalmazt először le kellett bontani, és Pál megmutatta, hogy az igehirdetők semmik, Isten a Valaki, aki adja a növekedést. Ám ezzel még nincs megoldva a helyzet, hiszen még fel kellett építeni a lelkészekhez való helyes viszonyulást. Sokan, akik mást „sztároltak”, megvetették Pált (vagy hasonlóan a többieket), és nem kezelték azzal a tisztelettel, amit Krisztus megkövetel. Pál éppen ezért a mostani részben helyreállítja a mérleg egyensúlyát, és megmutatja, hogy bár Pál és Apollós semmik, mégis a pásztorhoz illő tisztelettel kell hozzájuk viszonyulni.
1. A lelkészi szolgálat

Ki a lelkész? Hogyan tekintsem rá az ember? Pál így válaszol: „1Úgy tekintsenek ránk az emberek, mint Krisztus szolgáira és Isten titkainak sáfáraira.” Két szót találunk itt. A lelkészek egyrészt Krisztus szolgái. Pál itt a hüpéretész szót használja, ami szó szerint annyit jelent: alsóevezős. Ez az ókori gályák világára utal vissza, ez ismerős lehet a Ben Hur-ból. Egy akkori gálya általában három evezősorból állt, az egyes sorokhoz tartozó evezősök egymás alatti szinten voltak elhelyezve. A harmadik szinten voltak az alsóevezősök, a legnehezebb feladatot ők végezték. Ezt a szót használja magára Pál, jelezve, hogy ő és szolgálótársai alárendelt szolgák Krisztusnak. Nem királyok, nem uralkodók, hanem alacsony szolgák. A másik szó a sáfár vagy felvigyázó. Ez az ókorban azt a szolgát jelentette, akire az úr a házának és házanépének gondviselését bízta. Ő állt a ház élén, és intézte a dolgokat, hogy minden az Úr javát szolgálhassa. És milyen célra rendelte őket Pál? Isten titkainak a sáfárai, vagyis a feladatuk az, hogy Isten titkát, azaz az evangéliumot gondozzák. A lelkészek célja az igehirdetésben, lelkigondozásban, pásztorolásban, intésben, evangelizálásban az, hogy az evangélium előrehaladását szolgálják. Ezért helyezte őket Krisztus a gyülekezet élére.
Vagyis a két szó egy különös kettőségre mutat. Kik a lelkészek? Akik alá vannak rendelve Krisztusnak, ám egyidejűleg felvigyázói az Ő egyházának. Alsóevezősök, akiket nem kell „sztárolni” és egekbe magasztalni, ám egyúttal megbízott sáfárok, akiket Krisztus a nyáj felé állított, és akiket nem lehet megvetni. A helyes viszonyulás e kényes egyensúlyban rejlik: nem szabad, hogy eltakarják előled Krisztust, azonban nem kezelheted őket félvállról, mintha nem számítanának.

De ne álljunk meg még ennyinél, hiszen az igénk még többet is mond a lelkészi feladatról. „14Nem azért írom ezeket, hogy megszégyenítselek titeket, hanem mint szeretett gyermekeimet intelek benneteket. 15Mert ha tízezer tanítómesteretek lenne is a Krisztusban, de atyátok nincs sok, mert tőlem vagytok a Krisztus Jézusban az evangélium által. 16Kérlek tehát titeket, legyetek az én követőim. 17Ezért küldtem hozzátok Timóteust, aki szeretett és hű gyermekem az Úrban, aki eszetekbe juttatja nektek az én utaimat Krisztusban, ahogy mindenütt, minden gyülekezetben tanítok.” 
Itt egy másik képet használ Pál hasonlatként. A lelkész olyan, mint egy lelki apa. Nem csupán egy tanítómester, hanem egy apa. A tanítómester, a paidagogosz az az ember (általában rabszolga) volt, akire rá voltak bízva urának gyermekei. Ő kísérte el a gyermeket az iskolába és felelős volt azért, hogy megtanulja a szükséges dolgokat. Mivel a gyerek tanulását komolyan számon kérték a szolgán, ezért néha igencsak durva eszközöket is alkalmazott, ha a gyermek nem akart tanulni. Pál azt mondja, hogy ő nem egy ilyen paidagogosz, hanem ennél több: lelki apa. Mit jelent ez? 
I. Nemz (15. v.). „15Mert ha tízezer tanítómesteretek lenne is a Krisztusban, de atyátok nincs sok, mert tőlem vagytok a Krisztus Jézusban az evangélium által.” A lelki apának lelki gyerekeket kell nemzenie. Ez nyilván nem azt jelenti, hogy a gyülekezetben minden egyes ember a megtérését az ő szolgálatának köszönheti. Azonban jelenti azt, hogy aktívan foglalatosnak kell lennie abban, hogy emberek megtérését munkálja. Keresnie kell az elveszetteket, nem lehet érzéketlen a kárhozatba menők iránt, és minden erejével és a Szentlélek segítségével azt kell munkálnia, hogy emberek új életre szülessenek és megtérjenek. Ebben az apa több mint a tanítómester, ez utóbbi csak gondozásra, tanításra kap gyermekeket, de nem nemz sajátot.
II. Szeret (14. v.). „14Nem azért írom ezeket, hogy megszégyenítselek titeket, hanem mint szeretett gyermekeimet intelek benneteket.” A lelkész másodszor szereti a nyájat, Isten gyermekeit. Az itt használt szó az agapé, a tiszta, önzetlen, önfeláldozó szeretet. Mint a szülő, aki szereti gyermekét, és  javát keresi még akkor is, amikor engedetlen. Nem megszégyeníteni akarja, nem az a szándéka, hogy gúnyolja vagy kinevesse őket, mert szereti. Isten arra hívott el minket, hogy pásztoroljuk, gondozzuk, neveljük, szeressük a ránk bízott nyájat – ne pedig keseregjünk vagy panaszkodjunk miatta.
Ez a szeretet néha lehet, hogy fájdalommal jár vagy költséges. Pál a galata gyülekezetnek azt írja: „gyermekeim, akiket ismét fájdalommal szülök, amíg kiábrázolódik bennetek Krisztus.” (Gal 4,19) A gyülekezettel való konfliktus és levelezés hasonló volt a szülés kínjaihoz, de Pál nem habozott felvállalni, mert azt kereste, hogy Krisztushoz hasonlóvá váljanak. Szerette őket – annyira, hogy életét is kész volt értük adni. „15Én pedig nagy örömest viszek áldozatot, sőt magamat is odaáldozom értetek. Ha én ennyire túláradóan szeretlek titeket, vajon ti kevésbé szerettek engem?” (2Kor 12,15)
III. Int (14. v.). Harmadszor a lelkészi feladathoz az is hozzá tartozik, hogy intse a gyülekezetet. „14Nem azért írom ezeket, hogy megszégyenítselek titeket, hanem mint szeretett gyermekeimet intelek benneteket.” Az itt használt noutheó szó azt jelenti: nyíltan szembesíteni valakit, a szívére helyezni. A lelkésznek nem csupán tanítania kell a szószékről, nem csupán bátorítania, hanem a bűnöket felismerve szembesíteni a keresztyént, és változást munkálnia. A lelkész nem viselkedik tisztjének megfelelően, nem lelki apa, nem szeret, ha nem viseli a bűneiket a szívén annyira, hogy megintse őket. 
Az intésnek a célja nem a megszégyenítés. Hanem a Krisztus útjára való visszatérítés. Ahogy a Galata levélben mondja: „Testvéreim, még ha erőt vesz is az emberen valami bűn, ti, lelkiek, igazítsátok útba az olyat szelíd lélekkel, ügyelve arra, hogy te magad is kísértésbe ne ess.” (Gal 6,1) A helyes intés szelíd lélekkel történik. Nem az a cél, hogy jól megmondjam a másiknak, mit csinál rosszul, vagy mit kellene tennie. Hanem az, hogy segítsek neki vinni a terhét, változást munkáljak benne, visszatérítsem szívét Krisztushoz, újra tettre kész tanítvány legyen. 
IV. Példát ad (16. v.). A lelki apának továbbá olyannak kell lennie, akit lehet követni. „16Kérlek tehát titeket, legyetek az én követőim.” Pár fejezettel később így fogalmazza meg: „Legyetek az én követőim, mint én is Krisztusé.” (1Kor 11,1) Súlyos szavak ezek, és két nagyon fontos dolgot igényelnek a lelkésztől. Először is, hogy maga is Krisztus követője legyen. Az élete mutassa azt, hogy milyen Krisztus. Ilyenek voltak az első tanítványok. Amikor Pétert és Jánost pünkösd után beidézték a zsidó főtanács elé. Péter és János bátran bizonyságot tett, és ezután a következő történt: „Amikor látták Péter és János bátorságát, és felmérték, hogy írástudatlan, egyszerű emberek, igen elcsodálkoztak. Felismerték őket, hogy Jézussal voltak.” (ApCsel 4,13) Már az apostolok első szavaiból világos volt a farizeusok előtt, hogy ezek az emberek egyszerűek, tanulatlanok, ám mindezzel együtt magatartásuk, bátorságuk, szavuknak ereje valakire emlékeztette őket: Krisztusra! Péter és János Krisztust tükrözte vissza a vezetőknek. Ma is ez a feladata minden lelkésznek. Nem lehet borivó, ha vizet prédikál. Nem lehet képmutató. Tanításának először a saját életében kell meglátszania. Olyan embernek kell lennie, aki szereti Krisztust, hasonlít rá, és nyilvánvalók életében a Lélek gyümölcsei.
Ám másodszor olyan embernek is kell lennie, akinek élete nyilvánvaló az emberek előtt. Mit érünk egy lelkileg óriás remetével, aki senkivel sem hajlandó találkozni? Egy ilyen embernek nem lehetünk a követői. Ahhoz tehát, hogy a lelkész életét követni lehessen, kapcsolatban kell állnia az emberekkel. Élete bizonyos értelemben egy nyitott könyv a gyülekezet előtt. Nem élhetnek privát, elzárt, elfüggönyözött életet. Példát kell adniuk a házasságban, gyereknevelésben, teherhordozásban, örömben, imádkozásban, barátságban stb. A lelkész nem csak tanító, hanem példa-adó is. Ezt erősítik meg a Szentírás más helyei is: „Emlékezzetek meg elöljáróitokról, akik Isten beszédét hirdették nektek, figyeljetek életük végére, és kövessétek hitüket!” (Zsid 13,7) „ne úgy [végezzétek lelkészi munkátokat], mint akik uralkodnak a rájuk bízottakon, hanem mint akik példaképei a nyájnak.” (1Pt 5,3)
V. Tanít (17. v.). Ötödször pedig a lelki apa tanít. „17 [Timóteus] eszetekbe juttatja nektek az én utaimat Krisztusban, ahogy mindenütt, minden gyülekezetben tanítok.” A lelkész elsősorban nem egy igazgató, aki irányítja a gyülekezetet. Hanem aki tanít – személyesen, kiscsoportban vagy az egész gyülekezet előtt. Ő Isten titkainak sáfára, aki kezeli Isten üzenetét, és megnyitja az evangélium kincsestárát, azt adja, amire szükség van. A lényeg, hogy helyesen tanítson, Isten igazságát szólja legjobb képessége szerint. Lelki gyermekeket nemz, szeret, int, példát mutat és tanít – ez a lelkészi szolgálat.
2. A hozzá való helyes viszonyulás

A lelkészi szolgálat csak az érem egyik oldala. Hiszen a gyülekezetnek nemcsak arról kell tudnia, hogy miben áll a lelkész elhívatása, hanem arról is, hogyan kell viszonyulniuk hozzá.
VI. Rosszindulatú kritikának helye nincs! Mikor mondható, hogy a lelkész jól végzi a szolgálatát? „2A sáfároktól pedig egyébként azt várják el, hogy mindegyik hűségesnek bizonyuljon.” Az Isten által megkívánt kritérium a hűség. Nem több és nem kevesebb. Nem az ékes beszéd, a humor, a jó menedzseri képességek teszik a jó pásztort, hanem mindenekelőtt a hűség. Ahogy Pál korábban is mondta: „1Én is, amikor hozzátok mentem, testvéreim, nem úgy mentem, hogy nagy ékesszólással vagy bölcsességgel hirdessem nektek Isten bizonyságtételét. 2Mert elhatároztam, hogy nem akarok másról tudni köztetek, csak Jézus Krisztusról, mégpedig mint megfeszítettről.” (1Kor 2,1-2) Kedves budapesti gyülekezet, legyen szó rólam, a jövőbeni budapesti lelkészekről vagy egyházunk más igehirdetőiről, mindig emlékezzetek, a lelkész fő feladata, hogy Krisztushoz hű maradjon, és a gyülekezetben, szolgálatában is mindig azt képviselje, amit Ő kér. Ha így tesz, akkor legyen akár szerényebb képességű emberileg, ám Urának hű szolgája, és gyülekezetének építő lelkésze lesz.
Mindebből adódik a lelkészhez való helyes viszonyulás első alapelve. „3Számomra egyáltalán nincs jelentősége annak, hogy ti miképpen ítéltek felőlem, vagy hogy egy polgári bíróság hogyan teszi ezt, sőt magam sem ítélem meg magamat. 4Én ugyan semmit sem tudok magam ellen felhozni, de ez még nem tesz igazzá, ugyanis az Úr az, aki megítél engem. 5Azért idő előtt semmit se ítéljetek, amíg el nem jön az Úr, aki világosságra hozza a sötétség titkait, és megjelenti a szívek szándékait. Akkor mindenki Istentől kapja a dicséretet.” Vagyis röviden: a rosszindulatú kritikának a lelkésszel szemben helye nincs! A lelkésznek nem a gyülekezet felé kell megfelelnie, még csak nem is maga ítéli meg magát, hanem majd az Úr ítéli őt meg az utolsó napon. Miért mondja ezt Pál? Azért, mert mint korábban láttuk, a korinthusi gyülekezetből sokan felfuvalkodtak, és némely igehirdetőket megvetettek és kritizáltak. Ez bűn, kedves budapesti gyülekezet. Gőgös, felfuvalkodott, és Istennek nem kedves magatartás az, ha ítélgetem a lelkészt, csemegézek a hibáin, esetleg másokkal is megbeszélem. Ha ilyen gondolatok vannak a szívedben, meg kell térned belőle.
Mindezeket elmondva azért persze legyen világos, hogy ezek a versek nem arról szólnak, hogy a lelkész érinthetetlen lenne. Ha egy igehirdető elhagyja az igaz tanítás beszédeit, és eretnekséget tanít, vagy nyilvánvaló bűn van életében, akkor a presbitériumnak kell eljárni vele szemben. Ezek a versek továbbá nem zárják ki az építő intést. Mindaz az észrevétel, amely a lelkész és a gyülekezet javának kereséséből fakad, és azért szól, hogy építse és jobbá tegye a lelkész szolgálatát, minden ilyen intés helyénvaló, sőt szükséges a lelkésznek. De a kritizáló, megvető, magamat jobbnak gondoló magatartástól menekülni kell!
VII. Csak alázatosan! De akkor milyen magatartást vár el az Úr? Egy szóval: alázatost. „6Testvéreim, ezeket értetek alkalmaztam magamra és Apollósra, hogy rajtunk tanuljátok meg, ami meg van írva: Senki se fuvalkodjék fel, kérkedve az egyikkel a másik ellen.” Már eddig is láttuk, hogy a fő bűn, amely megrontotta a korinthusi gyülekezetet, a büszkeség volt. A büszkeség miatt ragaszkodtak a világ bölcsességéhez, és távolította el őket az evangélium bolondságától. A büszkeség tette őket pártoskodóvá és versengővé. A büszkeség rontotta meg az igehirdetőkhöz való viszonyukat. Hogyan? Úgy, hogy azt gondolták, nincs szükségük Pálra és tanácsaira. Nézzétek csak a 8-10. verseket: „8Mert már beteltetek, már meggazdagodtatok, nélkülünk uralomra jutottatok. Bár csakugyan uralomra is jutottatok volna, hogy veletek együtt mi is uralkodhatnánk. 9Mert úgy vélem, hogy Isten minket, az apostolokat, utolsókul állított, mint akiket halálra szántak, mert látványosságára lettünk a világnak, az angyaloknak és az embereknek is. 10Mi bolondok a Krisztusért, ti pedig bölcsek a Krisztusban, mi erőtlenek, ti pedig erősek, ti megbecsültek, mi pedig megvetettek.”
Hogyan tekintettek magukra a korinthusiak? Mint akik gazdagok, bölcsek, erősek, megbecsültek. Akik tudják a dolgokat. Akiknek nincs szükségük pásztorolásra, tanításra vagy tanácsokra. Akik jól tudják kezelni életüket maguk is. Akik már eléggé felnőttek és érettek. De figyelem, kedves budapesti gyülekezet! E szavakat máshol is halljuk a Bibliában, de nem éppen a legirigylésreméltóbb környezetben. „Mivel ezt mondod: „Gazdag vagyok, meggazdagodtam, és nincs szükségem semmire…” (Jel 3,17) Ezek Jézus Krisztus szavai, amivel a laodíceai gyülekezetet írja le. Félelmetes a hasonlóság a korinthusiakhoz. Ám Krisztus tovább folytatja: „…és nem tudod, hogy nyomorult, szánalmas, vak és mezítelen vagy.” Ez Krisztus válasza a büszke és felfuvalkodott keresztyéneknek. Krisztus nem díjazza az önelégült gondolkozást.

Persze talán mindezek túl erősnek tűnnek. Azt mondod, te nem vagy ilyen! De figyelj, mert enyhébb formában is megjelenhet ez a bűn. A büszkeség és önelégültség csírája ott van akkor is, amikor közömbös vagy az alkalmak és tanítás iránt: eljössz talán és meghallgatod, de életed nem változik – nem azt mutatod ezzel, hogy nincs szükséged a tanításra? Ugyanígy az önelégültséget és büszkeséget mutatja, amikor a lelkésztől kapott tanácsokat nem veszed komolyan. Ha nem kéred ki a véleményét, különösen akkor, amikor tudod, hogy nem feltétlen jó, amit teszel, és a lelkészed nem bátorítana. A büszkeség gyökere van abban is, ha amikor nem olyan tanácsot kapsz, amit szeretnél, akkor túl könnyen elintézned: nem gondolkozol rajta, hanem elutasítod, mert nincs hozzá kedved. Kedves budapesti gyülekezet, ez mind büszke és Istennek nem kedves magatartás.
Mi hát a megoldás? Az alázat. Először is emlékezz az evangéliumra: semmi vagy! Mindent csak kaptál. „7Mert ki tesz téged különbbé? Mid van, amit nem kaptál volna? Ha pedig kaptad, mit dicsekszel, mintha nem kaptad volna?” Ne gondold, hogy már felnőtt vagy, és nem szorulsz tanításra és intésre. Másodszor légy nyitott és őszinte lelkészed felé. Ha Ő Krisztus szolgája a te javadra, akkor nem használ, ha zárkózott vagy és titkolózol. Ki kell alakítanod egy őszinte, segítségkérő magatartást felé. Harmadszor hallgasd meg, amit mond és gondolkozz rajta! Még akkor is, ha nem kedvedre való, amit hallasz. Ő Isten Igéje alapján a javadat keresi. Nem intézheted el egy vállrándítással. Imádkozz felette, és ha nem mond helytelent, negyedszer kövesd a tanácsát!
Mindebben pedig remélhetőleg a lelkészed lesz a példád. „6Testvéreim, ezeket értetek alkalmaztam magamra és Apollósra, hogy rajtunk tanuljátok meg, ami meg van írva: Senki se fuvalkodjék fel, kérkedve az egyikkel a másik ellen.” Pál ezzel azt mondja, hogy végső soron nem kér többet, mint amit magára is alkalmazott. Ő is megalázta magát. Ő se több egy alsóevezősnél. Lelkészeknek és gyülekezeti tagoknak egyaránt alázatban kell járnunk. Ha lelkészedre nézel, vélhetően sok gyengeséget, szenvedést és remélhetőleg alázatot látsz. Ez nem azért van, hogy megvethesd őket, hanem hogy példájukból tanulj, és magad is alázatosan fogadd Isten intését rajtuk keresztül. Kedves budapesti gyülekezet, az egyházban nem uralkodók és uraltak vannak, hanem testvérek. A célunk az, hogy az evangélium titkának sáfárai legyünk. Kész vagytok-e ennek érdekében elfogadni Krisztus szolgáit, tanításukat, intésüket és tanácsaikat? Ha igen, ti nyertek vele. Ámen.

